Jokainen voi omilla valinnoillaan säästää energiaa. Pienrakentajan kannalta on järkevää miettiä jo rakennusvaiheessa sellaiset talotekniset ratkaisut, joiden avulla energiankäyttö saadaan alhaiseksi. Kun pientalo rakennetaan energiatehokkaasti, on myös sähkölämmitys kannattava valinta.
Vinkkejä energiansäästöön löytyy kattavasti esimerkiksi Motivan sivuilta. Lisäksi pienrakentajalle hyödyllisiä ovat Lämmin koti -sivusto ja Energiatehokas koti -kampanjan sivut. Sivuilla kerrotaan, miten pientalon suunnittelu ja toteutus suoritetaan niin, että lopputuloksena on miellyttävä ja terveellinen koti, joka säästää merkittävästi energiakustannuksia. Erityisesti Lämmin koti -sivustolla voi jokainen itsekin tutustua nykypäivän todella kustannustehokkaisiin lämmitysratkaisuihin.
Vuodesta 1995 alkaen sähkölaitteisiin on vaadittu energiamerkintä, jolla pyritään edistämään energiansäästöä. Energiamerkinnän piirissä ovat televisiot, kodin kylmälaitteet, astianpesukoneet, pyykinpesukoneet mukaan lukien kuivaavat pesukoneet ja kuivausrummut, lamput, uunit ja ilmastointilaitteet. Valmistelussa on energiamerkintä-vaatimukset lämminvesivaraajille, huoneilmastointilaitteille, lämmityskattiloille, kotitalouksien valaistustuotteille, pölynimureille ja kuivausrummuille.
Sähkölaitteiden energiankulutusta vähennetään mm. laitteille asetettujen ekosuunnitteluvaatimusten avulla. Vaatimusten myötä sekä käytön aikainen kulutus että lepovirtakulutus vähenee. Jatkossa markkinoille ei saa toimittaa tuotteita, jotka kuluttavat energiaa lepo- tai toimintatilassa yli ekosuunnitteluvaatimuksissa määritettyjen rajojen.
Energiamerkintä antaa vertailukelpoista tietoa uusien laitteiden sähkönkulutuksesta ja auttaa kuluttajaa valitsemaan vähän energiaa kuluttavia laitteita. Esimerkiksi kylmälaitteet on jaettu energiankulutuksen mukaan kulutusluokkiin A–G, ja nyt käytössä ovat myös luokat A+ ja A++, kuten joidenkin muidenkin laiteryhmien kohdalla.
Laitteen sähkönkulutuksen voi muuttaa euroiksi kertomalla kilowattituntimäärän sähkölaskussa olevalla kWh:n hinnalla. Esimerkiksi 600 kWh x 0,12 euroa = 72 euroa.
Energiamerkinnällä voidaan ilmoittaa sähkölaitteen energiatehokkuuden lisäksi laitteen muitakin ominaisuuksia. Esimerkiksi pyykinpesukoneilla ilmoitetaan merkinnällä myös pesutulosluokka ja linkoustehokkuusluokka. Lampuilla ilmoitetaan valovirta ja keskimääräinen polttoikä. Merkintä voi myös ilmoittaa esimerkiksi laitteen äänekkyyden.